
               REPUBLIKA HRVATSKA
  VUKOVARSKO-SRIJEMSKA ŽUPANIJA
               OPĆINA BOGDANOVCI
	      OPĆINSKO VIJEĆE

Klasa: 021-05/21-01/
Ur.br: 2196/03-01/02-21-01
Bogdanovci, 29.10.2021. godine


Na temelju članka 81. i 82. Poslovnika Općinskog vijeća Općine Bogdanovci („Službeni vjesnik“  br. 05/13, 8/18, 4/20), predsjednik vijeća Marijan Gelo predlaže ovaj:

Z A P I S N I K

sa 4. sjednice općinskog vijeća koja je održana 29.10.2021. godine sa početkom u 19,00 sati u prostorijama Općine Bogdanovci – velika vijećnica.

NAZOČNI VIJEĆNICI:
Gelo Marijan, Zvonko Kostelnik, Andrija Krizmanić, Mario Pavlović, Mirko Hardi, Tin Ivić, Anamarija Savić Bajac, Dalibor Katić, Boris Grbić


ODSUTNI VIJEĆNICI:  Zvonimir Mudri

NAZOČNE SLUŽBENE OSOBE:
Marko Barun, Darko Ruskaj, Maja Župan, Jaroslav Međeši

GOSTI:  Zdenko Pajvančić, Željko Ergović, Tomislav Keteleš, Olesja Raguž

Predsjednik općinskog vijeća pozdravio je nazočne, naglasio je da prijedlog Odluke o visini koeficijenta za općinskog načelnika Općine Bogdanovci greškom nije poslan uz materijale za ovu sjednicu, te da je sad stavljen na stol svim nazočnima.
Također naglašava da novoizabrani vijećnik Boris Grbić može glasati za točke dnevnog reda tek nakon što prisegne.

Gosp. Gelo predložio je sljedeći dnevni red s nadopunom:
1. Usvajanje zapisnika s protekle sjednice općinskog vijeća Općine Bogdanovci
2. Prisega općinskog vijećnika Borisa Grbića
3. Prijedlog usvajanja Zaključka Izvješća stanja u prostoru za razdoblje 2016. – 2020. g.
4. Prijedlog raspisivanja Javnog natječaja za zakup poljoprivrednog zemljišta u vlasništvu Općine Bogdanovci
5. Prijedlog Odluke o izuzimanju čestice iz Javnog natječaja za zakup poljoprivrednog zemljišta u vlasništvu Republike Hrvatske na području Općine Bogdanovci
6. Prijedlog sporazuma o suradnji i prijateljstvu Općine Bogdanovci i Općine Poličnik
7. Prijedlog Odluke – pisanog mišljenja predstavničkog tijela za ulazak u obuhvat urbanog područja Grada Vukovara – ITU mehanizam
8. Prijedlog Odluke o visini koeficijenta za općinskog načelnika Općine Bogdanovci
9. Prijedlog Odluke o kratkoročnom zaduženju – nadopuna
10. Razno 

Dnevni red s nadopunom usvojen je JEDNOGLASNO.

Točka 1.
Predsjednik općinskog vijeća dao je zapisnik s 3. sjednice Općinskog vijeća na raspravu. Budući da nije bilo nikakvih primjedbi, zapisnik je usvojen JEDNOGLASNO.

Točka 2.
Predsjednik vijeća čestitao je novoizabranom vijećniku iz reda srpske nacionalne manjine koji je izabran nakon provedenih dopunskih lokalnih izbora u listopadu ove godine, te je pročitao tekst prisege, na koji je gosp. Grbić prisegnu, te isti vlastoručno potpisao.

Točka 3.
Pročelnik JUO pozdravio je nazočne te je izvijestio da je Izvješće o stanju u prostoru izradio Zavod za prostorno planiranje Osijek d.d.
Zakonom je propisana obveza izrade Izvješća o stanju u prostoru za JLP(R)S kao četverogodišnji dokument praćenja stanja u prostoru. Osnovna svrha izrade Izvješća je ocjena postojećeg stanja, analiza prostornog razvoja i planiranje razvoja za naredno razdoblje. Cilj izrade je planirati i predvidjeti mogući razvoj koji se temelji na postojećim uvjetima. Općina Bogdanovci do sada nije izradila niti jedno Izvješće, te je sukladno zakonskoj obvezi pristupila izradi istoga. Izvješće se objavljuje u Službenom vjesniku VSŽ – pojašnjava pročelnik.
Izvješće je bez primjedbi usvojeno JEDNOGLASNO.

Točka 4.
Gosp. Ruskaj pojasnio je kako je Ugovor za zakup poljoprivrednog zemljišta za k.č.br. 350 i 351 u k.o.
Bogdanovci istekao u svibnju 2020. godine, dosadašnji zakupac bio je Tomislav Matijašević, te je
izmirio sve obveze iz Ugovora.
Sukladno navedenom potrebno je donijeti Odluku o raspisivanju natječaja kako bi se natječaj mogao
raspisati, te predložiti cijenu zakupa kao i uvjete za odabir najpovoljnijeg ponuditelja.
Gosp. Pavlović iznosi kako je Odbor za poljoprivredu donio neke minimalne početne cijene za zakup
poljoprivrednog zemljišta u vlasništvu općine, međutim gosp. Gelo odgovara kako taj odbor više ne
postoji, a novoizabrani odbor nije raspravljao o tome.
Gosp. Katić postavlja pitanje da li čestice mogu ići u natječaj kao gospodarska cjelina ili svaka čestica 
mora ići zasebno? Gosp. Gelo odgovara da čestice mogu ići kao gospodarska cjelina.
Nakon kratke rasprave gosp. Gelo donosi zaključak:
Prijedlog visine zakupnine u iznosu od 2.100,00/ha, da se iz uvjeta natječaja izbaci stavka 3.
„prednost ima nositelj OPG-a ili vlasnik poljoprivrednog obrta s područja Općine Bogdanovci koji u
trenutku podnošenja ponude nije napunio 41 godinu“, te da se čestice daju u zakup na 5 godine.
Prijedlog je usvojen JEDNOGLASNO.
Točka 5.
Načelnik je pozdravio nazočne te ukratko pojasnio potrebu donošenja Odluke o izuzimanju k.č.br.
1214 u k.o. Bogdanovci:
Naime, na navedenoj čestici nalazi se lovački dom LU Sokol iz Bogdanovaca. Navedena čestica je u
vlasništvu Republike Hrvatske, te je Općina Bogdanovci 2017. godine zatražila od Ministarstva
državne imovine da nam daruju ili prodaju navedenu česticu, međutim do danas još nismo dobili
odgovor na naš zahtjev. Čestica se nalazi u programu raspolaganja poljoprivrednim zemljištem u
vlasništvu RH na području Općine Bogdanovci, te se za istu također raspisao i natječaj za zakup.
Sukladno navedeno postoji mogućnost da LU Sokol iz Bogdanovaca na natječaju izgubi navedenu
česticu, a mislim da to nikome nije cilj. Nakon što smo kontaktirali županiju, za savjet kako sukladno
Zakonu riješiti problem, savjetovali su nas da vijeće kao predstavničko tijelo donese odluku o
izuzeću navedene čestice iz Javnog natječaja.
Odluka o izuzimanju čestice iz Javnog natječaja za zakup poljoprivrednog zemljišta u vlasništvu RH
na području Općine Bogdanovci usvojena je JEDNOGLASNO.  

Točka 6.
Općina Bogdanovci već ima potpisan sporazume o suradnji i prijateljstvu s Općinama Lišane
Ostrovičke i Lumbarda, te nam je sada želja isto takav sporazum potpisati s Općinom Poličnik.
Općina Poličnik nalazi se udaljena nekoliko kilometara od Zadra, te nam je cilj da se prijateljski
povežemo, pomažemo jedni drugim, te razvijamo prijateljske odnose, uzajamno upoznavanje i
uvažavanje – navodi gosp. Barun. Također je Općini Poličnik želja da sufinancira nekoliko studenata
s područja naše općine.
Prijedlog Sporazuma o suradnji i prijateljstvu usvojen je JEDNOGLASNO.

Točka 7.
Gosp. Gelo navodi kako je detaljno pročitao dokument koji je u prilogu uz materijal. Smjernice za
uspostavu urbanih područja i izradu strategije razvoja urbanih područja za financijsko razdoblje
2021.-2027. izradilo je Ministarstvo regionalnog razvoja i fondova EU. Prijedlog naveden u tom
dokumentu je da i Grad Vukovar bude jedno od urbanih područja sa okolnim jedinicama lokalne
samouprave. Cilj je jačanje lokalnih samouprava i uspješnije povlačenje sredstva iz EU fondova. 
Gosp. Ruskaj naglašava da vijeće samo mora donijeti pozitivno ili negativno mišljenje o ulasku
Općine Bogdanovci u obuhvat urbanog područja Grada Vukovara.
Gosp. Katić svakako je za donošenje pozitivnog mišljenja, te također naglašava kako su koalicija HSP
– HKS potaknuli već jedan vid suradnje s Gradom Vukovarom a to je pripajanje Općine Bogdanovci
Gradu Vukovaru, te se nada da će i vijeće dati pozitivno mišljenje na ovu točku.
Nakon kratke rasprave JEDNOGLASNO je donesena Odluka o pozitivnom mišljenju o ulasku Općine
Bogdanovci u obuhvat urbanog područja Grada Vukovara – ITU MEHANIZAM.

Točka 8.
Predsjednik vijeća daje na znanje nazočnima da su na stolovima svi dobili prijedlog Odluke o visini
koeficijenta za općinskog načelnika Općine Bogdanovci. Naime, gosp. Gelo mišljenja je da načelnik
svoju dužnost obnaša kvalitetno. U Zakonu o plaćama u lokalnoj samoupravi određeni su koeficijenti
za načelnike općina sukladno broju stanovnika, pa tako naš načelnik može imati maksimalan
koeficijent 4,26. Do sada je načelnikov koeficijent bio 2,92, te je novi prijedlog koeficijenta 3,56.
Također bi htio reći kako se do kraja ove godine planira i prijedlog povećanja plaća za službenike
I namještenike, koji su na izmaku snagu jer je posla svakim danom sve više i više, te da se također
planira uposliti knjigovođa, jer ovako više nije moguće raditi – navodi Gosp. Gelo.
Gosp. Barun navodi kako je njegova plaća do sada iznosila 8.587,00 kn neto, s novim koeficijentom
plaća bi iznosila cca. 10.000,00 kn neto. S obzirom da službenici i namještenici u našoj Općini
tijekom godine imaju dodatna primanja (božićnicu, uskrsnicu, regres, dar za dijete, naknade za
vijeće), a dužnosnici ta prava nemaju, te s obzirom da mu se odlaskom zamjenika načelnika povećao
obim posla, s obzirom na odgovornost koju ima smatra da je ovo povećanje opravdano. Također
želi naglasiti kako je Općina Bogdanovci prvi put ove godine dobila ocjenu 5 za transparentnost
Proračuna i ostalih dokumenata vezanih za njega, te da smo do sada povukli preko 12.000.000,00
kuna bespovratnih sredstava iz EU fondova. Sve navedeno su opravdani razlozi za povećanje plaće -
smatra načelnik.
Gosp. Pavlović navodi kako je gosp. Ivan Pole zaslužan što je Općina Bogdanovci tek ove godine
dobila pozitivnu ocjenu, te što se loše poslovalo.
Također je mišljenje da nije samo načelnik zaslužan za sve ovo što je gore naveo, te da se plaće
trebaju povećati svim djelatnicima, kao i vijećnicima, predstavnicima nacionalnih manjina kao i
predsjednicima VMO-a, jer su svi zaslužni za rad i napredak Općine Bogdanovci.
Gđa. Savić Bajac navodi kako je protiv bilo kakvog povećanja plaća, ali je za zapošljavanje još jedne
osobe (knjigovođe) kako bi se olakšao posao zaposlenicima JUO. 
Gosp. Krizmanić smatra da su na leđima načelnika puno veće obaveze, odlaskom jednog zamjenika
načelnika, također da je i puno veća odgovornost. Isto tako naglašava da je on prezadovoljan radom
načelnika, te se slažem s prijedlogom povećanja plaće načelniku, ali i naknade vijećnicima. 
Gosp. Gelo predlaže da se za iduće vijeće pripreme odluke o povećanju koeficijenata službenicima i namještenicima, te odluka o povećanju naknada za vijećnike, te ostale osobe koje su obuhvaćene tom odlukom, a sada da glasamo za ovu odluku koja nam je na dnevnom redu za ovo vijeće.
Gosp. Pavlović želi da se ova Odluka povuče sa ove sjednice vijeća, te se pripremi skupa za ostale
dvije odluke za iduće vijeće.
Gosp. Gelo daje na glasanje Odluku o povećanju koeficijenta načelniku općine, te je ista usvojena sa
6 glasova ZA, 1 suzdržan i 2  glasa PROTIV.

Točka 9.
Načelnik gosp. Barun ukratko je pojasnio zbog čega se već treću godinu za redom donosi Odluka o
odobrenju kratkoročnog zaduženja (odobrenog minusa). Naime, zbog sigurnosti poslovanja, te zbog
mnogih projekata za koje nam novci budu uplaćeni tek po završetku projekta i naše isplate, ali isto
tako naglašava da odobreni minus do danas nikada nismo koristili.
Gđa. Savić Bajac navodi kako baš zbog ovoga nije za nikakvo povećanje plaća, jer u prethodnoj točki
povećavamo plaću načelniku, a u idućoj tražimo odobrenje minusa.
Odluka je usvojena s 8 glasova ZA i jednim suzdržanim.

Točka 10.
Gosp. Međeši navodi kako je razgovarao s načelnikom, ali da također i vijeće želi upoznati sa
supružnicima iz Nizozemske koji su prije nekoliko godina osigurali put u Nizozemsku za preko 40
učenika iz Svinjarevaca i Petrovaca. Djeca su bila smještena u kampu koji su im osigurali ti ljudi. Oni
su trenutno sada u Hrvatskoj, te sam mislio da načelnik u svoj ured primi te ljude, te da im se
dodijeli zahvalnica za njihov humani čin. Svi se slažu s prijedlogom.

Predsjednik vijeća daje riječ načelniku da kao i na svakom vijeću izvijesti nazočne o radu Općine
Bogdanovci u periodu od zadnje sjednice vijeća.
Gosp. Barun upoznaje nazočne sa sljedećim:
· Vezano za upit s prošlog vijeća o oslobađanju od plaćanja odvoza komunalnog otpada za osobe koje ne stanjuju u kući, načelnik pojašnjava da je stupio na snagu novi zakon, da će se naše Odluke morati uskladiti sa istim, te da će napraviti sastanak s KOMUNALCEM d.o.o. Vukovar i provjeriti da li je oslobađanje moguće i na koji način, a da sve bude sukladno Zakonu.
· Povodom blagdana Svih svetih upravitelji groblja omogućit će korištenje sanitarnih čvorova na mjesnim grobljima u naseljima općine, kako je zatraženo na prošlom vijeću.
· Vezano za poštu u Petrovcima, navodno se priča da će doći do zatvaranja poštanskog ureda, međutim razgovarao sam s direktorom Hrvatske pošte, od kojeg samo dobio obavijest da do zatvaranja pošte neće doći. Također smo razgovarali i o problemu nepropisnog parkiranja na trgu Hrvatskih branitelja i navedeni problem će se riješiti postavljanjem žardinjera.
· Prijavili smo na mjeru 7.4.1 rekonstrukciju zgrade Sokolane, te rekonstrukciju zgrade DVD-a u Petrovcima, te smo se javili na natječaj MUP-a na koji smo prijavili sva opasna mjesta na prometnicama u našim naseljima.
· Što se tiče vrtića u Petrovcima, Vrtić Vukovar 1 predao je Gradu Vukovaru izmjene Statuta vrtića na usvajanje, te su iste usvojene na sjednici gradskog vijeća koja je održana 26.10.2021. godine i sada mogu predati svu potrebu dokumentaciju u VSŽ kako bi se napravio tehnički pregled vrtića i dobila dozvola za otvorenje.
· Također Vas želim upoznati sa zamolbom koja je stigla u JUO, a radi se o obitelji Čulina koji za svoje dijete koje ide u srednju školu u Osijek traže financijsku pomoć za školovanje. 
Gđa. Savić Bajac smatra da ovo nije fer, jer je i njezina sestra srednju školu pohađala u Zagrebu, pa njezinim roditeljima nije palo na pamet tražiti financijsku pomoć, te smatra da im se može pomoći jedino ako su socijalni slučaj.
Gosp. Pavlović predlaže da im se dodijeli jednokratna financijska pomoć, kao socijalna pomoć, također se s tim slaže i gosp. Gelo.
· U prethodnim točkama spomenuto je zapošljavanje knjigovođe u JUO, pa Vas ovim putem želim obavijestiti da smo planirali natječaj za zapošljavanje objaviti tijekom idućeg mjeseca.
· Što se tiče natječaja za zakup poljoprivrednog zemljišta zamolio bi pročelnika da upozna nazočne s radnjama koje su do sada učinjene. Pročelnik navodi kako je natječaj završio s 15. listopadom 2021. godine, te da su u zakonskom roku pristigle 53 ponude. Jučer smo u 15 sati imali otvaranje ponude, na kojem su nazočili tri člana povjerenstva, zapisničar, te ponuditelji, otvaranje je završilo u 21,15 h. Nekoliko ponuditelja nije dostavilo potrebno dokumentaciju, većina njih Obrazac 2, koji se smatra pod obaveznom dokumentacijom. Od 5 članova povjerenstva moram napomenuti da dva stručna člana nisu nazočila otvaranju ponuda, geodeta i agronom. Danas sam ih kontaktirao i gosp. Nikolić (geodeta) se ispričao, a gosp. Đukić se izjasnio da ima jako puno posla, te da ukoliko možemo naći zamjenu za njega, da nađemo. Ovim putem želim pohvaliti gđu. Župan koja iako nije član povjerenstva od velike je pomoći bila na otvaranju ponuda.
Također, gosp. Ruskaj apelira na sve vijećnike da kažu mještanima da ne vrše pritisak na povjerenstvo, da moli za strpljenje, da povjerenstvo u miru i stručno odradi svoj posao. Isto tako da im se prenese ukoliko imaju bilo kakva pitanja vezana za ovaj natječaj, da ista upute putem službenog e-maila Općine Bogdanovci.
Gosp. Gelo predlaže da vidimo ukoliko se gosp. Đukić i dalje ne bude pojavljivao na sastancima, da na idućem vijeću donesemo izmjenu odluke o imenovanju povjerenstva, imenovanjem novog agronoma.

Gosp. Katić kao član povjerenstva mišljenja je da će biti mnogo pritisaka sa svih strana, ali mišljenja je da se ne smiju popustiti pritiscima. Naglašava kako je bio u povjerenstvu kada je išla prodaja poljoprivrednog zemljišta, nakon čega je završio i u policiji na ispitivanju, te si sada ne želi priuštiti takvo iskustvo. Navodi da je predsjednik povjerenstva uputio dopis Ministarstvu poljoprivrede vezano za Obrazac 2. koji nedostaje većini ponuditelja kojima su nepotpune ponude, te se treba držati očitovanja ministarstva i njihovih uputa.

Gosp. Krizmanić postavlja upit vezano za grb općine? 
Gosp. Barun navodi kako smo do sada poslali nekoliko požurnica, međutim dobili smo odgovor da su članovi povjerenstva nadležni za grbove u RH starije populacije, te da se jako rijetko sastaju zbog situacije s COVIDOM 19.
Gosp. Gelo predlaže da se pošalje još jedna požurnica do kraja ove godine.

Završeno u 20:22 h.


Zapisničar						Predsjednik općinskog vijeća
Maja Župan						Marijan Gelo, dr.vet.med. 

